SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 155

**2021. gada 12. janvārī plkst. 10.00**

Rīgā, Jēkaba ielā 16, komisijas sēžu zālē

attālināti videokonferences formātā

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Raimonds Bergmanis**

**Ivans Klementjevs**

**Ainars Latkovskis**

**Vita Anda Tērauda**

**Atis Zakatistovs**

*uzaicinātie****:***

* Iekšlietu ministrijas parlamentārā sekretāre **Signe Bole**;
* Finanšu ministrijas Valsts sekretāra vietniece finanšu politikas jautājumos **Līga Kļaviņa**;
* Finanšu ministrijas Finanšu tirgus politikas departamenta direktore **Aija Zitcere**;
* Finanšu ministrijas Finanšu tirgus politikas departamenta Kredītiestāžu un maksājumu pakalpojumu politikas nodaļas vadītāja - departamenta direktora vietniece **Dina Buse**;
* Finanšu ministrijas Finanšu tirgus politikas departamenta Kredītiestāžu un maksājumu pakalpojumu politikas nodaļas jurists **Kristaps Ziediņš**;
* Tieslietu ministrijas Nozaru politikas departamenta Politikas izstrādes un reliģijas lietu nodaļas juriste **Sendija Kļaviņa**;
* Iekšlietu ministrijas valsts sekretāra vietnieks **Jānis Bekmanis**;
* Finanšu un kapitāla tirgus komisijas Naudas atmazgāšanas novēršanas un sankciju departamenta direktors **Kristaps Markovskis**;
* Finanšu izlūkošanas dienesta pārstāvis **Aleksejs Loskutovs**;
* Valsts ieņēmumu dienesta Nelegāli iegūtu līdzekļu legalizācijas novēršanas pārvaldes direktore **Agnese Rudzīte**;
* Latvijas Bankas Finanšu stabilitātes pārvaldes vadītāja vietnieks **Andris Ņikitins**;
* Latvijas Finanšu nozares asociācijas padomniece **Laima Letiņa**;
* Latvijas Republikas Tiesībsarga biroja Pilsonisko un politisko tiesību nodaļas juridiskais padomnieks **Matīss Malojlo**;
* biedrības "Sabiedrība par atklātību - Delna" Interešu aizstāvības un projektu vadītāja **Agnija Birule**;

**Saeimas Juridiskā biroja juridiskais padomnieks Jānis Priekulis**

**Aizsardzības, iekšlietu un korupcijas novēršanas komisijas darbinieki: vecākā konsultante Ieva Barvika, konsultantes Egita Kalniņa, Inese Silabriede, Kristiāna Stūre un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

1. **Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā (872/Lp13) 1. lasījums.**
2. **Dažādi.**

**J.Rancāns** atklāj sēdi, konstatē sēdes dalībniekus un iepazīstina ar izskatāmo darba kārtību. Informē, ka šajā sēdē plānots pirmajā lasījumā izskatīt likumprojektu „Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā *(turpmāk – NILLTPFNL)*” (Nr.872/Lp13). Dod vārdu prezentācijai likumprojekta izstrādātājiem – Finanšu ministrijas (turpmāk – FM) pārstāvjiem. Informē par likumprojekta apspriešanas secību.

**L.Kļaviņa** informē, ka apjomīgais NILLTPFNL likumprojekts ir izstrādāts ciešā sadarbībā ar Finanšu izlūkošanas dienestu (turpmāk – FID), Finanšu un kapitāla tirgus komisiju (turpmāk – FKTK), Datu valsts inspekciju (turpmāk – DVI) u.c. institūcijām. Atzīmē galvenos jautājumu blokus, kurus skar likumprojekts:

1) tiek precīzāk precizētas FATF rekomendācijas likuma regulējumā;

2) tiek ieviests jauns kopējais klientu izpētes rīks, kas dod iespēju bankām apmainīties ar informāciju par klientiem, tiek regulēts informācijas daudzums atkarībā no tās pieprasījuma mērķa;

3) no š.g. 1. jūlija tiek mainīta kārtība, kādā notiek ziņošana FID par aizdomīgiem darījumiem, atbilstoši starptautiskiem standartiem. Tiks izstrādāti speciāli Ministru kabineta (turpmāk – MK) noteikumi, kas to regulēs. Tiks novērsta nepieciešamība dubultā ziņot gan FID, gan Valsts ieņēmumu dienestam (turpmāk – VID);

4) atbilstoši direktīvai precizēts regulējums attiecībā uz patiesā labuma guvēju.

L.Kļaviņa akcentē, ka likumprojekta izstrādē ir ieguldīts ilgstošs un apjomīgs darbs, notikusi saskaņošana ar visām iesaistītajām ministrijām u.c. institūcijām. Iesaka komisijai likumprojektu izskatīt steidzamības kārtībā. Atzīmē, ka Latvijas finanšu sistēma vēl arvien atrodas pastiprinātā starptautisko institūciju uzraudzībā, līdz 1. martam mums ir *Moneyval* ir jāiesniedz nākamais ziņojums. Uzskata, ka šī likumprojekta pieņemšana Saeimā būtu pozitīvs signāls *Moneyval*, pierādījums, ka pastiprinātās uzraudzības politika tiek turpināta.

**J.Rancāns** dod vārdu Tieslietu ministrijas (turpmāk – TM) pārstāvjiem. Aicina komisijas deputātus uzdot jautājumus, piesakoties čatā.

**S.Kļaviņa** atzīmē, ka TM vārdā šobrīd nav nekādu precizējumu un papildinājumu.

**J.Rancāns** dod vārdu Iekšlietu ministrijas (turpmāk – IeM) pārstāvjiem.

**J.Bekmanis** atzīmē, ka likumprojekts tika izstrādāts ciešā sadarbībā ar IeM, tas palīdzēs efektīvi īstenot *Moneyval* rekomendācijas.

**J.Rancāns** dod vārdu FKTK pārstāvjiem.

**K.Markovskis** atbalsta izskatāmo likumprojektu un iesaka tam noteikt steidzamību. Atzīmē, ka šobrīd FKTK sadarbībā ar citām institūcijām vēl izstrādā papildus priekšlikumus pasākumu plānam; tie drīzumā tiks iesniegti komisijai.

**J.Rancāns** dod vārdu FID pārstāvjiem.

**A.Loskutovs** atbalsta likumprojektu, kā arī tā steidzamību, jo tas ļautu starptautiskajiem partneriem pierādīt, ka mūsu valsts finanšu sistēma atbilst starptautiskajiem standartiem.

**J.Rancāns** dod vārdu VID pārstāvjiem.

**A.Rudzīte** atbalsta likumprojektu. Tā sagatavošanās procesā VID pārstāvji aktīvi līdzdarbojās; visi jautājumi tika izdiskutēti. Aicina komisiju to atbalstīt.

**J.Rancāns** dod vārdu Latvijas Bankas (turpmāk – LB) pārstāvim.

**A.Ņikitins** LB vārdā pauž atbalstu likumprojektam, atsaucas uz iepriekš notikušo institūciju sadarbību izstrādes procesā. Aicina to pieņemt steidzamības kārtībā.

**J.Rancāns** dod vārdu Latvijas Finanšu nozares asociācijas (turpmāk – LFNA) pārstāvei.

**L.Letiņa** atsaucas uz pozitīvo institūciju sadarbību likumprojekta izstrādes procesā, kad laicīgi tika atrisinātas visas neskaidrības. Atbalsta likumprojekta steidzamību. Atgādina, ka sadarbībā ar FKTK šobrīd vēl tiek strādāts pie būtiskiem priekšlikumiem, tādēļ lūdz dot saprātīgu laika termiņu to iesniegšanai, vismaz 2 nedēļas.

**J.Rancāns** dod vārdu Tiesībsarga (turpmāk – Tsargs) pārstāvim par jautājumiem saistībā ar personu datu aizsardzību un datu bāzēm, informācijas sistēmām.

**M.Malojlo** atzīmē, ka likumprojekta anotācija ir smagnēja un grūti uztverama, Likumprojekta mērķis ir norādīts, tas ir skaidrs, Tsargam nav šaubu par normu samērīgu izvērtējumu, bet pietrūka skaidrības dažos aspektos. Uzsver, ka likumprojektā ietvertas ļoti specifiskas normas. Atzīmē Tsarga aspektā neskaidros momentus:

- klientu kopīgās izpētes rīks, tā noteiktu funkciju nodošana ārpakalpojumu sniedzējiem. Fizisko personu datu izpētei tiek piesaistīta DVI (17.3 pants), bet attiecībā uz juridisko personu datu izpēti Tsargam ir neskaidrības;

- jautājums par datu glabāšanas termiņu (17.2 pants). Ja ir paredzēts šajā jautājumā izstrādāt MK noteikumus, kādēļ nevarētu šīs normas uzreiz ietvert likumprojektā, lai likumdevējs tās apstiprinātu;

- klientu kopīgās izpētes rīka ietvaros likuma subjekti varēs iegūt informāciju no Sodu reģistra (turpmāk – SR). Tsargs apšauba nepieciešamību šajā procesā izmantot visu no SR iegūstamo informācijas apjomu, iesaka to reducēt;

- par klientu izpētes rīka praktisko piemērošanu, bankām savstarpēji sadarbojoties. Atzīmē iespējamas samērīguma problēmas. Atzīmē, ka šī ir vienota finanšu telpa, ir nepieciešams formulēt precīzas un visiem saprotamas prasības.

**L.Letiņa** (LFNA) sniedz komentāru par Tsarga norādītajām problēmām:

- atzīmē, ka jautājumā par klientu izpētes rīku ir pētīta citu valstu (piem., Zviedrija, Singapūra, u.c.) pieredze un jaunākās aktualitātes;

- jau tagad likuma subjektiem ir tiesības piekļūt klientu datiem un tos izvērtēt. Jaunais regulējums dod skaidri formulētas un precizētas prasības;

- apstrādājamo datu apjoms būtiski nepalielinās, bet palielinās to apstrādes efektivitāte, kas ir būtiska gan fiziskajām, gan juridiskajām personām;

- tiks veidotas dalītās klientu izpētes anketas;

- jautājums par juridisko datu aizsardzību. Lielākajā daļā gadījumu Latvijā juridisko personu dati jau ir pieejami, problēmas ir tikai atsevišķos gadījumos, piem., personas valdēs, to datiem SR utml., kad šo personu dati tiek vērtēti kā fizisko personu dati;

- par deleģējumu MK noteikumos. Jau esošajos likumos ir ietvertas normas, piem., par datu uzglabāšanas termiņiem, kuras jaunais regulējums nevar mainīt;

- LFNA ir atvērti sarunām ar Tsarga biroja pārstāvjiem jautājumos par procesiem, kur nepieciešami atbilstoši precizējumi.

**J.Rancāns** dod vārdu biedrības "Sabiedrība par atklātību - Delna" (turpmāk – “Delna”) pārstāvei.

**A.Birule** atzinīgi novērtē starptautisko rekomendāciju izpildi finanšu jomā, atbalsta izskatāmo likumprojektu un uzsver, ka “Delnas” pārstāvji sekos līdzi Saeimas darbam pie šī likumprojekta.

**J.Rancāns** dod vārdu Saeimas Juridiskā biroja (turpmāk – JB) pārstāvim.

**J.Priekulis** informē, ka JB nav iebildumu pret šī likumprojekta virzību pirmajam lasījumam. Jautājumā par steidzamību lūdz noteikt saprātīgu termiņu – vismaz 2 nedēļas.

**Deputātu jautājumi**

**I.Klementjevs** atzīmē, ka NILLTPFNL komisija atbilstoši starptautisko organizāciju rekomendācijām un prasībām regulāri izskata vairākas reizes gadā. Vēlas komentāru par šī darba progresu, komisijas sēdē uzklausīt ziņojumu. Iesaka izmantot kādas citas Eiropas valsts, piem., Šveices, likumdošanas paraugu šajā jomā. Atbalsta likumprojektu pirmajā lasījumā, kā arī steidzamības noteikšanu.

**L.Kļaviņa** apliecina FM gatavību kopīgi ar FID, LFNA un FKTK komisijai sniegt ziņojumu par progresu, bet ne šodienas sēdē. Uzsver jaunā likumprojekta nozīmību progresa veicināšanā un sistēmas efektivitātes pilnveidē. Otrajam lasījumam FM vēl iesniegs papildus būtiskus priekšlikumus. Šobrīd neredz iemeslu vēl kādu reizi šogad NILLTPFNL grozīt.

**J.Ādamsons** arī vēlas papildus informāciju par NILLTPFNL progresu un nozīmi Latvijas finanšu sistēmas uzraudzībā. Atbalsta likumprojektu, bet iebilst pret steidzamību.

J.Rancāns aicina atbalstīt likumprojektu „Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā” (Nr.872/Lp13) pirmajā lasījumā.

*Balsojums par atbalstu likumprojektam pirmajā lasījumā: deputāti vienbalsīgi atbalsta.*

J.Rancāns aicina atbalstīt steidzamības atzīšanu likumprojektam.

*Balsojums par atbalstu steidzamības atzīšanai: par – 7; pret – 0; atturas – 2 (J.Ādamsons un R.Bergmanis).*

**J.Rancāns** aicina noteikt referentu.

**A.Zakatistovs** piesakās referēt par likumprojektu.

*Deputātiem nav iebildumu.*

**J.Rancāns** aicina noteikt priekšlikumu iesniegšanas termiņu otrajam galīgajam lasījumam. Aicina atbalstīt diskusijas gaitā ieteiktās 2 nedēļas.

*Deputātiem nav iebildumu.*

LĒMUMS:

- konceptuāli atbalstīt likumprojektu „Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā” (Nr.872/Lp13) pirmajā lasījumā;

- lūgt atzīt minēto likumprojektu par steidzamu;

- noteikt priekšlikumu iesniegšanas termiņu otrajam lasījumam – 2 nedēļas;

- referents – A.Zakatistovs.

**2. Dažādi.**

*Deputāti diskutē par turpmāk sēdēs izskatāmajiem jautājumiem un aktuālajām problēmām.*

**J.Rancāns** pateicas deputātiem un uzaicinātajām personām par dalību sēdē un slēdz sēdi.

Sēde pabeigta plkst. 10.45.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede